K (anime)
K (ケイ, Key?, həmçinin K Project adı ilə tanınır) — 2012-ci ildə Şinqo Suzukinin rejissorluğu ilə GoHands studiyası tərəfindən çəkilmiş anime serialı. MBS-də 5 oktyabr 2012-ci ildən 28 dekabr 2012-ci ilə kimi yayımlanmışdır. Anime serialı Viz Media tərəfindən Şimali Amerika üçün, Madman Entertainment tərəfindən Avstraliya üçün lisenziyalaşdırılmışdır. Prikvel manqası "K: Memory of Red" Yui Kuroe tərəfindən çəkilmişdir və 28 may 2012-ci ildən 15 avqust 2013-cü ilə kimi Kodansha nəşriyyatının "Aria" jurnalında serializasiya olunmuşdur. Digər prikvel manqası "K: Stray Dog Story" Kodansha nəşriyyatının "good! Afternoon" jurnalında 2012-ci ilin noyabrından 2013-cü ilin martına kimi nəşr olunmuşdur. Üçüncü manqa "K: Days of Blue" 2013-cü ilin noyabrından 2014-cü ilin iyuluna kimi, dördüncü manqa "K: Countdown" 2014-cü ilin dekabrından 2015-ci ilin iyuluna kimi Kodansha nəşriyyatının "Aria" jurnalında yayımlanmışdır. Beşinci manqa "K: Missing Kings" "Monthly G Fantasy" jurnalında 2015-ci ilin aprelindən avqustuna qədər çap olunmuşdur. Bundan əlavə beş manqa seriyası — "K: The First", "Gakuen K", "K: Lost small world", "K: Dream of Green" və "K: Return of Kings" hazırda nəşr olunur. "K Side:Blue" və "K Side:Red" adlı iki ranobe 2012-ci ilin oktyabr və noyabr aylarında çapdan çıxmışdır. "K Side:Black and white" ranobesi 2013-cü ilin mayında, "K - Lost small world" ranobesi 2014-cü ilin aprelində nəşr olunmuşdur. 12 iyul 2014-cü ildə tammetrajlı anime ekranlaşdırılmışdır. Otomate şirkəti tərəfindən isə vizual roman istehsal olunmuşdur. 3 oktyabr 2015-ci ildən 26 dekabr 2015-ci ilə kimi anime serialının davam mövsümü "K: Return of Kings" göstərilmişdir. 2016-cı ilin aprelində GoRA və GoHands studiyasının üzərindəki işləyəcəyi "K: Seven Stories" adlı yeni anime layihəsi anons edilmişdir. Şinqo Suzuki yenə animenin rejissoru və personaj dizayneri olacaq.